Kuriak, Milan, poslanec NR SR (2023-05-17):
Mám to asi tak na dvadsať minút aj s pozmeňovákom, ale nie. Tak, tak mám dôvod byť stručnejší. Tak ďakujem za slovo, pán predsedajúci. Vážené kolegyne, kolegovia, dovoľte mi krátko vystúpiť z dôvodu predloženia pozmeňujúceho a doplňujúceho návrhu, ktorý prečítam teraz už teda po krátkom odôvodnení. Nebudem teda predlžovať a naťahovať túto schôdzu. Takže po mojom krátkom odôvodnení prečítam môj jednoduchý pozmeňujúci návrh. Naozaj ide úplne o jednoduchú úpravu, jedná sa tam iba o posunutie termínu a predĺženie turistickej sezóny a pobytu v horách o 15 dní. Takže z doterajšieho stavu, keď turistické chodníky boli otvorené od 15. júna do 31. októbra, tak týmto mojím pozmeňujúcim návrhom sa predlžuje tento termín a to na obdobie od 1. júna do 31. októbra. Keď som komunikoval na túto tému, tak mnohí podporovatelia tejto zmeny mi navrhovali, že by som išiel do termínu od 1. mája aj zo strany niektorých ochrancov. Ja viem, že sú dva protipóly a dve skupiny ochrancov na Slovensku, všetkých si ich vážim naozaj a hlavne tých skutočných, ktorým ide naozaj o ochranu prírody, no a mnohí ma, no, mnohí, mnohí o tom rozprávali, že či by nebolo dobré otvoriť od 1. mája, lebo už aj doteraz sú niektoré výnimky, že v niektorých lokalitách napriek zimnej uzávere je možnosť vstupu do niektorých dolín už od 1. mája. Nechcel som ísť, nechcem povedať že do extrému, lebo ani v tom nevidím nejaký extrém, ale chcel som, aby to našlo podporu v pléne a naozaj aby aj tí najcitlivejší ochranári mali porozumenie s týmto mojím návrhom a tak som to, tak som sa uspokojil s otvorením chodníkov iba o tých 15 dní skôr. V súčasnosti ako som spomenul, je toto časové obdobie vstupu verejnosti do jednotlivých častí národných parkov obmedzené od 15. júna do 31., umožnené od 15. júna do 31. októbra a skoršie otvorenie chodníkov je v kompetencii správneho orgánu, ktorý uvedené určuje v príslušnej vyhláške. Týmto sa nič nemení, naďalej budú tieto orgány rozhodovať o tejto téme a týchto úpravách, čo sa týka turistických chodníkov, len čo mám poznatky, nejdem menovať od koho, ale určité orgány ani neodpovedali na žiadosti a opodstatnené žiadosti skoršieho otvorenia chodníkov, tak aj preto som sa rozhodol k tejto téme. Inak začal som ju ešte v máji 2020, keď sa na mňa začali obracať viacerí ľudia, ktorých sa bytostne dotýka aj podnikanie v cestovnom ruchu, ale aj mnohí milovníci prírody, ktorí sa chceli viacej kochať v tých krásach, ktoré tu máme a žiadali, či by sa nedalo umožniť otvorenie chodníkov skôr. Tento návrh môjho pozmeňujúceho návrhu je odklonom od aktuálneho stavu, kedy sa turistické trasy otvárajú od spomínaného 15. júna do 31. októbra. Zmena bude prospešná nielen pre podnikateľské prostredie, ale aj pre školopovinné deti, ktoré by mohli chodiť na výlety už začiatkom mesiaca jún, aj pre všetkých milovníkov prírody. Čo je ešte ďalším prínosom, aj tých 15 dní, 15 dní podnikatelia v cestovnom ruchu budú mať väčšie príjmy, a tým pádom vlastne táto zmena prospeje nejakým podielom štátnemu rozpočtu, že určite budú za toto obdobie vyššie, odvedený vyššie dane pre štátny rozpočet. Takže týmto aj podporíme cestovný ruch a turizmus, ktorý počas covidu utrpel naozaj veľmi ťažkú ujmu a mnohí podnikatelia skončili túto činnosť, veľmi si vážim tých, ktorí v tom ešte pokračujú a trošku aj táto zmena síce bude platiť reálne až od budúceho roku, ale určite, určite by im pomohla. Takže prečítam, už nejdem ďalej naťahovať čas, tak prečítam krátky pozmeňujúci a doplňujúci návrh poslancov Národnej rady Slovenskej republiky Milana Kuriaka, Petra Vonsa, Janky Majorovej Garstkovej, Lukáša Kyselicu, Mareka Šefčíka, Marcela Mihalika k návrhu na vydanie zákona o turistických trasách a o zmene a doplnení niektorých zákonov, tlač 1391. V čl. 4 sa za bod 3 sa vkladá nový bod 4, ktorý znie: „4. § 19 ods. 5 sa na konci bodka nahrádza bodkočiarkou a pripájajú sa tieto slová: „vstup verejnosti do národného parku alebo do jeho časti nemožno obmedziť od 1. júna do 31. októbra príslušného roku.“.“ Ostatné body sa primerane prečíslujú. Ďakujem, skončil som.